Narodna skupština
20140910

Zahvaljujem se. Kao što sam prilikom obrazlaganja prethodnog amandmana sa istovetnom sadržinom rekla, znanje engleskog jezika i rada na računaru su obrazovni standard u 21. veku. Danas kada pogledate konkurse i oglase za slobodna radna mesta, videćete da su i za mesta poslovnih sekretarica neophodni znanje engleskog jezika i rada na računaru, osim ukoliko imamo posla sa grand i ostalim balerinama. Jako je važno da u državnoj upravi u 21. veku, osim uslova koji se tiču vrste i stepena stručne spreme, budu zakonom predviđeni znanje engleskog jezika i rad na računaru. Ne samo zbog procesa pridruživanja EU, već i zbog toga što je važno da imamo modernu, profesionalnu i obrazovanu državnu upravu u kojoj će politika imati sve manje mesta, a sve više stručnost, znanje i sposobnost. Hvala.